በኮሮና ቫይረስ የተያዙ ግለሰቦች ቁጥር 74 ደረሰ
አዲስ አበባ፡- በኢትዮጵያ በኮሮና ቫይረስ የተያዙ ሰዎች ቁጥር 74 መድረሱንና ቫይረሱ እንዳለባቸው የተረጋገጡ ሦስቱም ሰዎች የጉዞ ታሪክ እንደሌላቸው የጤና ሚኒስቴር አስታወቀ። ሚኒስቴሩ የኮሮና ቫይረስ በሽታ ምላሽ አሰጣጥን (የኮቪድ 19) አስመልከቶ ትናንት ባዘጋጀው ጋዜጣዊ መግለጫ፤ ባለፉት 24 ሰዓታት የላቦራቶሪ ምርመራ ከተደረገላቸው 247 ግለሰቦች መካከል፤ ሦስቱ የኮሮና ቫይረስ እንደተገኘባቸው አረጋግጧል። መግለጫው ሦስቱም ኢትዮጵያውያን መሆናቸውን ጠቅሶ፤ የ40 እና የ72 ዓመት ዕድሜ ወንድ እና አንዲት የ23 ዓመት ሴት መሆናቸውን አመልክቷል። ሦስቱም የአዲስ አበባ ነዋሪዎች እንደሆኑም በመግለጫው ተጠቅሶ፤ ሦስቱም የጉዞ ታሪክ የሌላቸው መሆኑን አስታውቋል። ቫይረሱ እንዳለባት የታወቀችው የ23 ዓመቷ ሴት፣ በበሽታው ከተያዘ ሰው ጋር ንክኪ እንዳለት የተረጋገጠ መሆኑንም መግለጫው ጠቁሞ፤ ሁለቱ ወንዶች ግን በሽታው ካለበት ሰው ጋር ንክኪ እንዳላቸው ገና እንዳልተረጋገጠ አመልክቷል። እስካሁን ቫይረሱ እንደተገኘባቸው ከተረጋገጠባቸው ግለሰቦች መካከል ተጨማሪ አራት ሰዎች ከበሽታው ማገገማቸውንም ሚኒስቴሩ በመግለጫው የጠቀሰ ሲሆን፣ ይህም እስካሁን ከበሽታው ያገገሙ ሰዎችን ቁጥር አስራ አራት እንደሚያደርሰውም ገልጿል። በኢትዮጵያ እስካሁን ለ4 ሺህ 110 ሰዎች የኮሮና ቫይረስ የላቦራቶሪ ምርመራ የተደረገላቸው መሆኑ የሚታወቅ ሲሆን፣ በ24 ሰዓት ውስጥ 247 የላብራቶሪ ምርመራ ተደረጎ በትናንትናው ዕለት 3 ሰዎች ቫይረሱ እንዳለባቸው ተረጋግጧል። በአጠቃላይ በቫይረሱ ተይዘው በለይቶ ማቆያ ህክምና ውስጥ 55፣ በትናንትናው ዕለት ያገገሙ 4፣ ጠቅላላ ያገገሙ 14፣ እስካሁን በበሽታው ህወታቸው ያለፈ 3፣ ወደ አገራቸው የተመለሱ 2 እንዲሁም በፅኑ ህክምና ላይ ምንም ሰዎች እንደሌሉና እስካሁን ድረስ በአጠቃላይ በበሽታው የታየዙ ሰዎች ቁጥር 74 መድረሱን ከጤና ሚኒስቴር የወጡ መረጃዎች ያሳያሉ።አዲስ ዘመን ሚያዝያ 6/2012 አስናቀ ፀጋዬ